hotchpotch/miracl-hf-unified huggingface dataset:
Ukeketaji
Ukeketaji ni neno linalotokana na mzizi "keket", ambao unabeba maana ya kuharibu.
Mara nyingi tendo la ukeketaji unaitwa pia "tohara" kwa kulifananisha na upasuaji mdogo wa wanaume, lakini mambo ni tofauti kabisa.
Hapa sehemu za nje za viungo vya uzazi zinakatwa kusudi wasifurahie sana tendo la ndoa, hivyo wawe waaminifu zaidi kwa waume wao.
Ukeketaji umeenea hasa kati ya mataifa na makabila wenye asili ya bonde la Naili na majirani wao.
Kinyume na tohara ya wavulana matabibu wanaona hasara nyingi katika desturi hiyo. Ukeketaji unasababisha wasichana wengi kufa na wengine wengi kupatwa na maumivu makali wakati wa hedhi, wa tendo la ndoa na wa kujifungua.
Kwa sababu hizo serikali nyingi za dunia zimeupiga marufuku.
Pia madhehebu kadhaa yanatoa mafundisho kuwa ni kinyume cha masharti ya dini yao.
Juhudi zimefanikiwa kwa kiasi fulani katika baadhi ya nchi.
It's About Time (albamu ya Christina Milian)
It's About Time ni albamu ya pili ya mwimbaji wa Kimarekani Bi. Christina Milian. Albamu ilitolewa na studio ya Island Records mnamo 15 Juni 2004 katika Japan, na 13 Julai 2004 katika Marekani.
Albamu hii imekuwa kama ya kwanza kwa Milian katika U.S. kwa tokeo la shambulio la kigaidi la 11 Septemba 2001, ambalo lilitokea wiki mbili kabla ya kutoa albamu yake ya awali. Kwa upande wa matayarisho ya albamu hii, Milian amefanya kazi na Bloodshy na Avant, Darkchild, Cory Rooney, Warryn Campbell, Bryan Cox na Poli Paul.
Albamu imepata kushika nafasi ya kumi na nne katika U.S. Billboard 200 Bora na kushika tena nafasi ya ishirini na moja katika UK, kwa kuuza jumla ya kopi 382,000 na 63,708 kisawawa. Albamu imetunikiwa medani ya fedha katika UK, na kupokea Tuzo za Grammy ikiwa kama albamu bora ya muizki wa R&B.
Single kutoka katika albamu hii ni Dip It Low ikifuatiwa na Whatever U Want ambayo kaimba na msanii Joe Budden, lakini single hizi zote mbili hazikupata mafanikio makubwa kabisa katika US na UK kwa ujumla.
Patrick Garcia
Patrick Garcia (alizaliwa kama Franz Patrick Velasco Garcia mnamo 14 Septemba 1981) ni mwigizaji wa Kifilipino, aliyejulikana sana baada ya kuigiza kama Ryan kwenye filamu iliyopata mapokezi ya hali ya juu Ufilipino, "Madrasta" na "Nathaniel Cordero" kwenye tamthiliya "Darating ang umaga".
Baba yake ni mhispania na mama yake ni mfilipino.
Aliwa na miaka 9, Garcia alianzia kwenye usaidizi wa kanisa la mtakatifu James Parish (Ayala), Alabang walipokuwa wakiishi. Amelitumikia kanisa kwa miaka kadhaa mpaka pale familia yake ilipohamia Frisco del Monte, Quezon City. Akiwa na miaka 13, dada yake alimshawishi kujaribu kuigiza. Alijaribu kwenye filamu ya "Seprada" (1994), na akapata nafasi ya kuigiza. Filamu ilikubalika na ilimtambulisha Garcia kwenye sanaa ya uigizaji nchini Ufilipino. Mwaka uliofuata, Garcia alishika nafasi tofauti-tofauti kwenye filamu na tamthiliya kama "Gimik", "Araw-araw", "gabi-gabi", na "Asero". 1996, alianza kuonja rasmi ladha ya mafanikio baada ya kujishindia tuzo ya "Best Child Actor" kutoka FAMAS Awards akiwa ni umri wa miaka 15, kutokana na kuigiza kama Ryan kwenye filamu Madrasta.
Baada ya Madrasta, Garcia alifanya kazi kwa juhudi, akishiriki katika nafasi zenye ushindani mkubwa katika filamu,"Mano po III: My love", "Nagbibinata" na tamthiliya "Captain Barbell", "Kampanerang Kuba" na "Super Twins".
Patrick alikuwa mmoja kati ya waigizaji wa ‘’Ang TV’’. Baadae akaendelea akiwa mshirika wa Star Circle (sasa hivi Star Magic) kundi la pili katika ABS-CBN. Garcia ni kaka wa mwigizaji mwingine wa ‘’Ang TV’’ na Star Circle kundi la tatu, Cheska Garcia na mwanamitindo Pichon Garcia.
Patrick Garcia alianzia sanaa yake ABS-CBN na baadae akahamia GMA-7 (mahasimu wa ABS-CBN). Alipokuwa na ABS-CBN, alikuwa pamoja na Jodi Sta. Maria aliyeshirikiana naye kwenye ‘’Tabing Ilog’’, ‘’Pangako Sa’yo’’, ‘’Darating Ang Umaga’’, na ‘’Kampanerang Kuba’’ ambapo alishirikiana Anne Curtis. Mara ya mwisho alionekana kwenye ‘’Babangon Ako’t Dudurugin Kita’’ na ‘’Obra’’ za GMA-7.
Alikuwa na mahusiano ya muda mrefu na mwigizaji Jennylyn Mercado na wamebahatika kupata mtoto mmoja Agosti 2008, mtoto wao anaitwa Jazz.
Juni 2008, Patrick Garcia aliamua kwenda kutafuta maisha ng’ambo akiwa na tumaini la kujiendeleza kimasomo hasa masomo ya Directing katika chuo cha New York. Patrick aliondoka akimuacha nyuma kipenzi cha maisha yake Jennylyn Mercado, ambaye katika kipindi hicho alikuwa mjamzito.
Patrick alirudi Ufilipino kwa ajili ya harusi ya dada yake Cheska Garcia na mcheza kikapu Douglas Kramer.
Binamu zake ni Sharmaine Arnaiz na Bunny Paras.
Khan
Khan ((可汗 - Kichina: "kèhán"; kwa maandishi ya Kiarabu: خان‎) ni cheo cha mtawala chenye asili kati ya wafugaji Wamongolia na Waturki wa Asia ya Kati. Mwanzoni kilikuwa cheo cha kijeshi kilichomaanisha Mkuu, amirijeshi au Bwana mkubwa. Baadaye ilimaanisha hasa mtawala. Kiasili cheo kilikuwa "khagan" lililofupishwa kuwa "khan" pekee.
Wamongolia waliongozwa na Chingis Khan na kutokana na sifa zake matumizi ya cheo hiki kilisambaa pande nyingi za Asia.
Madola mengi yaliyoongozwa na wasemaji wa Lugha za Kiturki yalitawaliwa na makhan au makhagan. Baadaye cheo hiki kilitumiwa pia kwa makabaila wa ngai za chbini zaidi.
Leo hii "Khan" anayejulikana hasa ni Aga Khan ambaye ni kiongozi wa kidini wa Waislamu akitazamiwa kama Imam wa Nizari katika jumuiya ya Waismaili. Imamu wa 46 alipewa cheo hiki kama heshima na Shah wa Uajemi wakati wa karne ya 19. Wafuasi wake wameendelea kutumia cheo hiki hadi leo.
Nasaba ya Qing
Nasaba ya Qing (Kichina: 清朝; pinyin: Qīng cháo) ilitawala China kati ya 1644 na 1912.
Watawala wa Qing walichukua nafasi ya makaisari wa nasaba ya Ming. Familia ya Qing ilitoka Manchuria na kwa sababu hii huitwa pia "Nasaba ya Manchu".
Mnamo 1580 BK Mmanchuria Nurhaci alikuwa jenerali wa kitengo cha kaskazini cha jeshi la nasaba ya Ming. Nurhaci aliunganisha makabila ya Wamanchuria na tangu 1616 akajiita Khan wa Manchuria yote.
Kuanzia 1644 jeshi la Wamanchuria lilianza kuvamia sehemu kubwa za China ya kaskazini na kupindua nasaba ya Ming.
Walihamisha mjiu mkuu wao kwenda Beijing.
Karne za utawala wa Qing zilileta maendeleo makubwa katika uchumi na idadi ya wakazi wa China iliongezeka kutoka watu milioni 143 mnamo 1740 hadi watu milioni 430 mnamo 1850. Serikali ilisimamia karahana za mafundi waliotenegeneza bidhaa nyingi zilizopelekwa hadi Ulaya na Marekani. China ilikuwa na mapatao makubwa ya dhahabu kutoka Ulaya kutokana na biashara hii. Kati ya bidhaa zilizotafutwa Ulaya zilikuwa hasa vyombo vya kauri, fanicha na kazi za sanaa.
Kuanzia miaka ya 1820 Waingereza waliongeza biashara ya afyuni katika China. Majaribio ya serikali ya Qing kusimamisha biashara ya dawa hili la kulevya likasababisha vita ya afyuni ya kwanza (1839 bis 1842) ambako manowari za Uingereza zilishinda wanajeshi wa maji Wachina na kuteka niji muhimu kwenye pwani. Chini ilipaswa kukubali amani iliyoruhusu biashara ya afyuni na kuondoa masharti mengine kuhusu biashara ya nje.
Kwa njia hii China ya Waqing haikuwa tena nchi huru lakini ilipaswa kuwapa wageni kutoka Ulaya nafasi kubwa na kubwa zaidi katika biashara na uchumi. Pamoja na hayo mataifa ya Ulaya yalitwaa miji kama Hongkong kama vituo vyao vya kibiashara na kijeshi.
Mwisho wa karne ya 19 vikundi mbalimbali ndani ya nasaba ya Qing walianza kuvutana juu ya matengenezo ya utaratibu wa kijamii na kisiasa. Malkia Cixi alizuia mabadiliko haya. Hadi kifo chake mwaka 1908 alitawala China iliyoendelea kushuka katika hali ya nusukoloni ya nchi za Ulaya. Kabla kifo chake alimteua mtoto Pu Yi kama kaisari mpya lakini utawala wa Qing ilipinduliwa katika mapinduzi ya China ya 1911 iliyomaliza nasaba ya Qing pamoja na ufalme katika China. Pu Yi alilazimishwa kuachana na cheo cha Kaisari mwaka 1912.
1934 hadi 1945 Japani ilimteua kama mtawala wa Manchuria iliyokuwa nchi kwa jina tu chini ya usimamizi wa Japani.
Bundi (Tytonidae)
Bundi (pia mabundi) ni ndege mbua wa familia Tytonidae na jenasi mbalimbali ya familia Strigidae. Ukurasa huu unahusu familia Tytonidae. Spishi hizi zina rangi ya kahawa nyuma na nyeupe mbele zenye madoa madogo meusi. Kichwa chao kina umbo wa mviringo na uso mwao una umbo wa moyo. Bundi hula ndege na wanyama wadogo, wanyama wagugunaji hasa, lakini wadudu wakubwa pia. Jike huyataga mayai 2-7 kwa mahali palipofunika kama tago lililoachwa na ndege mwingine ndani ya tundu ya mti, ufa wa mwamba, dari la nyumba au kihenge n.k.
Bundi huwinda usiku na hupumzika mchana. Walilenga windo lao kwa msaada ya masikio yao. Manyoya ya uso yapeleka mawimbi ya sauti kwa vipenyo vya masikio viliopo mahali tofauti kidogo kimoja kuliko kingine. Hivyo waweza kulikamata windo bila kuliona. Windo hawezi kumsikia bundi akija, kwa sababu mabawa ya bundi hayafanyi sauti yo yote kwa kuwa kingo ya mbele ya manyoya ya mabawa imekerezekakerezeka na ile ya nyuma ina matamvua. Hii yapunguza vurugu ya hewa na kwa hivyo uvumi.
Bursa
Bursa (kihistoria pia una julikana kama Prussa, Kigiriki: Προύσα, halafu baadaye waliita Brusa) ni mji ulioko mjini kaskazini-magharibi mwa nchi ya Uturuki na ndiyo mji mkuu wa Mkoa wa Bursa.
Mji una wakazi wapatao 1,562,828 (2007). Huu ni mji wa nne kwa ukubwa katika Uturuki, ukiwa pamoja na kuwa kama ndiyo mji wenye ukuwaji mkubwa wa viwanda na kilimo katika nchi.
Mji wa Bursa upo mjini kaskazini-magharibi katika mapolomoko ya Mlima Uludağ Kusini mwa Mkoa wa Marmara. Mji umepakana kabisa na Bahari ya Marmara na Yalova katika kaskazini, Kocaeli na Sakarya katika kaskazini-mashariki, Bilecik katika mashariki na Kütahya na Balıkesir ipo kunako kusini.
Michelle Obama
Michelle LaVaughn Obama (jina la kuzaliwa ni Michelle LaVaughn Robinson), amezaliwa mnamo tar. 17 Januari 1964) ni Mwanasheria wa Kimarekani na ndiyo mke wa Rais wa Marekani Bw. Barack Obama.
Huyu ndiye Mwafrika-Mwamerika wa kwanza kuwa Mwanamke wa Kwanza wa Marekani.
Michelle alizaliwa na kukulia kitongoji South Side ya Chicago na kusoma hadi kuelekea katika Chuo Kikuu cha Princeton halafu baadaye katika Kitivo cha Sheria cha Harvard.
Baada ya kumaliza elimu yake hiyo, alirudi Chicago na kukubali kuchukua nafasi ya kazi katika kampuni ya Sidley Austin, halafu baadaye akaja kuwa kama mmoja kati ya wafanyakazi wa meya wa Chicago Bw. Richard M. Daley, halafu baadaye akafanya kazi katika Chuo Kikuu cha Chicago na Hospitali za Chuo Kikuu cha Chicago.
Michelle Obama ni dada wa Craig Robinson, kocha wa mpira wa kikapu wa Oregon State University. Alikutana na Barack pale alipojiunga na Sidley Austin. Pale Barack Obama alipochaguliwa kuwa kama Seneta, familia ya Obama ikachagua kuishi mjini Chicago South Side kuliko kuishi mjini Washington, D.C.
Daraja
Daraja ni jengo lililoundwa kwa kusudi la kuwa na njia ya kupitia juu ya pengo au kizuizi. Mfano mzuri ni daraja linaloendeleza barabara juu ya mto, bopo au juu ya barabara nyingine.
Kuna aina nyingi za madaraja. Ukubwa wa daraja unategemea upande mmoja upana wa kizuizi kinachotakiwa kuvukiwa, yaani upana wa mto au bopo, na kwa upande mwingine uzito wa mizigo itakayopita juu ya daraja. Daraja la kuvukisha watu halina mzigo mkubwa lakini daraja linalopokea njia ya reli au barabara kuu litabeba uzito mkubwa.
Kuna pia madaraja yanayovusha mfereji juu ya mto hivyo kuwezesha meli kupita juu ya meli nyingine. Kwa jumla madaraja ni sehemu muhimu za miundombinu ya kila nchi.
Madaraja ya kwanza yalitengenezwa kwa mbao. Baadaye watu waliendelea kutumia mawe. Tangu karne ya 18 madaraja ya chuma yalianza kujengwa. Baadaye madaraja mengi yamejengwa kwa kutumia saruji pamoja na feleji.
Daraja refu zaidi duniani ni Bang Na Expressway mjini Bangkok (Uthai) lenye urefu wa kilomita 54. Linapitisha barabara kuu ya mpito juu ya eneo la jiji.
Daraja refu la pili ni Lake Pontchartrain Causeway linalovuka ziwa Pontchartrain karibu na mji wa New Orleans (Marekani) lenye urefu wa kilomita 38. Madaraja haya yanasimama juu ya nguzo zinazokaa karibu kwa sababu nafasi ya chini si ngumu.
Ugumu wa kujenga daraja ni kuwa zaidi kama nafasi ya kuvukia ni mkono wa bahari na maji yana kina kikubwa. Hapo haiwezekani kuwa na nguzo nyingi na hapa aina ya daraja linaloning'inia inatumiwa. Daraja kubwa linaloning'ania duniani ni daraja la Akashi-Kaikyo (Japani) lenye upana wa kilomita 2 kati ya nguzo za katikati.
Mfereji
Mfereji ni njia ya maji iliyotengenezwa na watu tofauti na njia asilia za maji kama mito au maziwa.
Kuna aina mbili za mifereji:
Mifereji ya kwanza inayojulikana ilitengenezwa zamani za Mesopotamia ya Kale, Misri ya Kale au Uhindi ya Kale kwa umwagiliaji.
Mnamo mwaka 2300 KK mfalme Pepi I aliamuru mfereji kuchimbwa kama njia ya usafiri wa kuepukana na maporomoko ya mto Naili karibu na Aswan.
Mfalme Necho II wa Misri alianzisha njia ya maji ya kwanza kati ya Mediteranea na Bahari ya Shamu kwa kuchimba mfereji kati ya mto Naili na Bahari ya Shamu. Mfereji huu ulikuwa mtangulizi wa Mfereji wa Suez.
Kati ya mifereji muhimu ya kimataifa ni Mfereji wa Panama pamoja na Mfereji wa Suez.
Kwa jumla mifereji ya maji ni sehemu muhimu za miundombinu wa kila nchi ama kama njia za kubeba mizigo kwa meli au kama njia ya kupeleka maji panapohitajika.
I Am... Sasha Fierce
I Am... Sasha Fierce - ni jina la kutaja albamu ya R&B ya msanii Beyoncé. Albamu inategemewa kutoka kunako tar. 18 Novemba, katika mwaka wa 2008 nchini Marekani.
Horst Buchholz
Horst Werner Buchholz (4 Desemba 1933 – 3 Machi 2003) alikuwa mwigizaji wa filamu kutoka nchini Ujerumani. Ana kumbukwa zaidi kwa kucheza kama Chiko kutoka katika filamu ya The Magnificent Seven. Buchholz amepata kuonekana katika filamu zaidi ya sitini wakati wa shughuli zake kuanzia mwaka 1952 hadi mwaka wa 2002.
Plastiki
Plastiki (kutoka Kigiriki πλαστική "plastiki yaani "iliyopewa umbo fulani"" ) ni aina ya maunzi mango yanayoundwa kwa njia ya kikemia na kukubali umbo lolote yakiwa teke.
Plastiki ni maunzi sintetiki ambayo haitokei katika mazingira kiasili. Inatengenezwa kwa kuunganisha molekuli nyingi kuwa nyororo ndefu ya polima.
Kuna aina nyingi za plastiki. Kwa kuchagua kemikali na kuongeza madawa mbalimbali kuna chaguo kubwa ya tabia kama ugumu, kubadilika umbo, unyumbufu, uvumilivu kwa joto au baridi au muda wa kudumu.
Wakati wa kutengenezwa plastiki inakubali kila umbo hivyo hutolewa kama filamu, punje, vipande bapa au umbo lolote linalotakiwa. Mifuko na maunzi ya kufugia bidhaa huwa ni plastiki. Plastiki haipokei maji au unyevu hivyo kitu kinachofungwa kabisa ndani ya karatasi ya plastiki inabaki kavu.
Maunzi ya kwanza katika historia yaliyofanana na plastiki ilikuwa aina ya lami iliyopatikana baada ya kupika utomvu ya miti fulani. Baadaye wataalamu walibuni njia za kubadilisha vitu kama pembe ya wanyama kwa kuipika pamoja na madawa ilikukubali kubadilishwa umbo.
Hatua kubwa ilikuwa mbinu wa kutia dawa la sulfuri kwenye mpira asilia. Kwa njia hii Charles Goodyear wa Marekani aliweza kutengeneza mpira ulioendelea kuwa laini. Aliendelea kubuni njia ya kubadilisha tabia za mpira kuwa mgumu kabisa.
Maendeleo makubwa ya plastiki ilipatikana na utaalamu wa kutumia mafuta ya petroli. Mafuta haya mazito ni mchanganyiko wa kemikali mbalimbali. Katika viwanda vya kusafishia mafuta maunzi haya yanatenganishwa na molekuli zinazofaa zinatolewa kwa matenegnezo ya aina za plastiki.
Matumizi ya wastani ya plastiki kwa kila mkazi yalikuwa mwaka 2000:
Hadi mwaka 2017 mnamo tani bilioni 8.3 zilitengenezwa duniani. Tani milioni 6.3 za jumla hii zimekuwa takataka isiyotumiwa tena. Asilimia 9 ya takataka hiyo zilirejereshwa na kutumiwa tena kwa umbo tofauti. Asilimia 12 zilichomwa na asilimia 79 ziliwekwa kwenye dampo za takataka au kukaa katika mazingira.
Plastiki huoza polepole sana. Hii inasababisha machafuko ya mazingira hasa pasipo na huduma za takataka. Aina nyingi zikichomwa zinatoa gesi za sumu. Matengenezaji wa Plastiki yanahitaji matumizi ya kemikali nyingi za sumu ambazo ni hatari kwa mazingira.
Hivyo nchi nyingi zimeanza kutoa sheria juu ya matumizi ya plastiki.
Fair use
Fair use ni suala linalokuwa bora kunakili sehemu ndogo ya kitu kilichoundwa na mtu mwingine bila ya kuvunja sheria.
Katika nchi nyingi, vitu vya sanaa na vingine vingi vitengenezwapo, yaani kama vile hadithi, vitabu, vipindi vya TV, na picha, ambazo zinamilikiwa na mtu aliyeziumba. Mtu huyu anaweza kuruhusu mtu mwingine kutumia vile vitu alivyo vitengeneza, ikibidi hata kwa kujipatia fedha.
Mtu anayemiliki vitu hivi yeye ana hatimiliki ya kumiliki vitu hivyo, ikiwa na maana ya kwamba yeye ana uamuzi wake mwenyewe kuwa nani ana stahili kunakili kazi yake.
Endapo mtu mwingine atatokea na kutumia kazi yake bila ya kumwomba miliki kwanza, basi mtu huyo atakuwa ana vunja sheria. Mmiliki anaweza kumfikisha mtu mahakamani na kudai fidia kwa kitendo walichothubutu kukifanya.
Umwagiliaji
Umwagiliaji ni mtindo wa kilimo wa kupeleka maji kwa mimea shambani pasipo mvua ya kutosha.
Hutumiwa katika maeneo yabisi au wakati mvua ni kidogo. Katika nchi baridi unatumiwa pia kwa kusudi la kulinda mazao dhidi ya jalidi.
Ni kilimo ambacho kinasaidia sana, kwa mfano nchi ya Misri tangu zamani inategemea mto Naili katika shughuli zake za umwagiliaji wa mazao.
Umwagiliaji hutumia maji kutoka vyanzo mbalimbali:
Kuna mbinu nyingi za kumwagilia mazao. Tangu kale watu walichimba mifereji wa kupeleka maji mashambani. Mashamba yazungukwa kwa ukuta mdogo wa udongo na eneo la shamba lajazwa maji. Kujazwa kwa shamba kunarudiwa hadi mazao (kwa mfano ngano) yamekua. Mazao mengine kama mpunga hukuzwa mara nyingi ndani ya maji yanayofunika shamba kwa miezi kadhaa. Mtindo huu unaendelea kutumiwa hasa katika nchi nyingi za Asia na sehemu kubwa ya mchele duniani inapatikana kwa njia hii.
Mitambo kama pampu imewezesha wakulima kuachana na mifereji na kazi ya kugawa maji. Vinyunyizo vinamwaga maji kwa mashamba. Kuna mashine kubwa zenye matairi zinazozunguka kwenye ncha na kumwagilia duara. Nyingine zinazungushwa kwa nguvu ya maji na kutupa maji hadi umbali wa mita 500.
Katika nchi zenye uhaba wa maji kuna mbinu mpya ya umwagiliaji wa matone; mabomba au mipira yenye matundu madogo yanapelekwa shambani. Mimea inapandwa karibu na tundu la mpira. Wakati wa usiku pasipo joto kali maji yanatoka tone kwa tone kwenye bomba au mpira, hivyo yanafika moja kwa moja kwenye mizizi. Mbinu hii inatumia maji kidogo kulingana na umwagiliaji wa kawaida. Nchi ya Israeli imetangulia kulima mashamba makubwa upande wa kusini kwa njia hii, pamoja na kuwa na ukame sana.
Umwagiliaji huongeza mavuno kiasi kikubwa. Lakini kuongezeka kwa umwagiliaji duniani kumeleta matatizo mengi. Matatizo haya yote yanaonyesha ya kwamba haitoshi kumwagilia mashamba tu na kufurahia mazao mazuri kwa sababu matatizo yataongezeka baada ya miaka kadhaa. Kwa hiyo ni lazima kuangalia vema mbinu za uimwagiliaji inayolingana na mazingira na kutumia maji kidogo kama vile umwagiliaji wa matone.
Jalidi
Jalidi ni hali ya baridi ambako halijoto inafikia chini ya kiwango cha sentigredi 0. Hii ni kiwango ambako maji yanaanza kuganda kuwa barafu.
Jalidi kama halijoto inaathiri viumbehai na mimea kwa sababu huwa na maji katika miili yao. Mimea inakufa katika hali ya jalidi kama maji ndani ya seli zao inaganda; maji ikiganda inapanua mjao wake hivyo kupasua seli. Mimea hii au sehemu zao zilizokufa huwa nyeusi na hali hii hutiwa jalidi pia (Kiing.: black frost).
Mimea ya nchi ambako jalidi ni hali ya kawaida wakati wa majira ya baridi ina uwezo wa kukauka kabla ya majira ya jalidi kuanza. Katika mazingira ya joto mimea hufa mara nyingi kama baridi huwa kali.
Kama hali ya jalidi inaendelea kwa wiki mfululizo inaathiri pia ardhi yaani udongo. Ardhi yenyewe inaganda hadi kimo fulani kinachotegemea muda wa kudumu kwa jalidi. Kwa hiyo mabomba ya maji yanawekwa chini ya ardhi kwenye kimo ambako kwa kawaida jalidi haifiki. Lakini kama majirabaridi ni kali sana hata hivyo maji yanaweza kuganda ndani ya mabomba na kupasua bomba. Katika mazingira penye jalidi kunatokea pia uharibifu wa barabara kama maji ya mvua yameingia katika tako la barabara au katika mapengo madogo kwenye lami na kuganda baadaye; maana maji yaliyoganda hupabnuka kidogo na hivyo kupasua lami.
Katika mazingira baridi sana kama aktiki au antaktiki jalidi unaingia katika udongo hadi kimo cha mita kadhaa. Katika mazingira haya majirajoto ni fupi mno hivyo kuna sehemu za juu za ardhi pekee inayopoa lakini chini yake bado kuna jalidi ya kudumu (ing. "permafrost"). Hii inazuia uoto wa miti na kutokea kwa tundra kwa mfano katika maeneo mapana ya Urusi wa Kaskazini na Alaska.
Grafolojia
Grafolojia pia huitwa elimu ya mwandiko.
Tangu zamani sana, watu kadhaa wa China, India, Ugiriki na Italia walivutiwa na jinsi mwandiko wa kila mmoja ulivyo tofauti na ule wa wengine, wakaona unadokeza nafsi yake. Kuanzia karne XVII vilianza kutungwa vitabu kuhusu suala hilo, mpaka ikakubalika sayansi ya mwandiko (grafolojia) inayochunguza uhusiano kati ya mwandiko wa mtu na undani na nafsi yake (akili, maelekeo, vipawa, umbo, maradhi n.k.). Msingi wake ni kwamba hatuandiki kwa mkono tu, kwa kuwa huo unaongozwa na ubongo. Mtu anapoacha kuiga herufi alizofundishwa kwa kuwa amezoea kuandika, anakuja kutokeza nafsi yake mwenyewe katika upekee wake. Tunaweza kusema mtu anapoandika bila ya kuzingatia usanifu wa herufi anajichora jinsi alivyo.
Wataalamu wa fani hiyo wanazingatia hasa kama mwandiko ni wa mviringomviringo au una pembe na ncha, unakandamiza karatasi kwa nguvu au la, ni mkubwa au mdogo, ni mpana au mwembamba, unapendeza kwa ulinganifu wa herufi zake au la, unafanyika kwa kasi au polepole, unakwenda wima ingawa karatasi haina mstari au huenda ukapanda ama kushuka, unaelekea upande gani, una mapambo au la, n.k.
Kila sifa ya mwandiko ina sababu yake na hivyo kudokeza silika ya mtu upande wa akili, utashi n.k. Lakini baada ya kuzizingatia zote ni muhimu kuziona zote kwa pamoja ili kumtambua mtu mzima jinsi alivyo, na hatimaye kumsaidia maishani.
Siwa barafu
Siwa barafu (ing. "iceberg") ni kipande kikubwa cha barafu kinachoelea baharini. Siwa barafu inaweza kusukumwa na mikondo ya baharini hadi kufika kwenye maji ya vuguvugu inapoyeyuka; kinyume chake inaweza kusukumwa dhidi ya maganda makubwa ya barafu inapounganika nayo.
Kwa kawaida siwa barafu hupatikana kama vipande vinavunjika kwenye barafuto inayoishia pwani na kuanguka kwenye maji ya bahari. Njia nyingine ni kuvunjika kwa vipande vya maganda ya barafu yanayofunika ncha ya kaskazini na Antaktika.
Barafu ni nyepesi kushinda maji na hivyo kipande cha barafu kitaelea kwenye maji lakini sehemu kubwa ya siwa barafu iko chini ya maji.
Siwa barafu huelea pamoja na mwendo wa mikondo ya bahari. Kadiri inavyofika kwenye maji yasiyo baridi tena muda wa maisha ni miezi hadi miaka kadhaa. Muda huu hadi kuyeyuka kabisa unategemea ukubwa wa siwa barafu na halijoto ya eneo inapofika. Zimetazamiwa kwa muda wa miaka 3.
Mara nyingi zinaonekana mita 1 hadi 75 juu ya uso wa bahari; uzito hufikia hadi tani 100,000 au 200,000. Siwa barafu kubwa katika Atlantiki ya kaskazini iliyotazamiwa ilikuwa na mita 168 juu ya maji yaani kimo cha nyumba ya ghorofa 55.
Siwa barafu kubwa iliyopimwa hadi sasa ilikuwa kipande kikubwa kilichovunjika Antaktika mwaka 2000; urefu wake ulikuwa kilomita 295 na upana kilomita 37. Eneo lake lilikuwa 11,000 km² na masi yake tani bilioni tatu.
Siwa barafu ni hatari kwa meli kwa sababu sehemu kubwa iko chini ya maji ni asilimia 10 pekee inaonekana juu ya uso wa bahari. Kama meli inakaribia mno kuna uwezekano ya kwamba siwa barafu iko chini ya maji mita mamia kutoka kilele chake kinachoonekana juu na meli inaweza kugonga sehemu ile isiyoonekana.
Kwa njia hii jali zinatokea tena na tena na mfano mashuhuri ni ajali ya meli Titanic iliyozama chini mwaka 1912 baada ya kugongwa na siwa barafu. Watu zaidi ya 1,500 walikufa baharini.
Brooke Allison (albamu)
Brooke Allison ni jina la kutaja albamu ya kwanza ya mwimbaji wa muziki wa pop wa Kimarekani Bi. Brooke Allison. Albamu ilitolewa mnamo tar. 19 Juni 2001.
Albamu ina baadhi ya nyimbo zilizotungwa na msanii Mýa, Meredith Brooks na Allan Rich.
Katika kuisifia albamu yake, Brooke alisema haya:
Nicole Scherzinger
Nicole Prescovia Elikolani Valiente Scherzinger (pia anajulikana kama Nicole Kea) (amezaliwa tar. 29 Juni 1978) ni mwimbaji wa R&B, mtunzi wa nyimbo, mnenguaji, mwanamitindo, na mwigizaji kutoka nchini Marekani. Anafahamika zaidi kwa kuwa kama mwimbaji kiongozi wa kundi la muziki la The Pussycat Dolls. Amechekua jina la Scherzinger kwa sababu alilielewa na baba wa kufikia aliyekuwa Mjerumani.
Scherzinger alizaliwa mjini Honolulu, Hawaii na baba Mfilipino na mama Mhawaii/Mrusi. Mama yake aliitwa Rosemary, na wakati ana mzaa Scherzinger alikuwa na umri wa miaka kumi na minane na wakawa wanaishi mjini inner city, lakini baadaye familia ikatengana wakati Scherzinger bado mdogo.
Baadaye familia ikaamia rasmi mjini Louisville, Kentucky wakati huo alikuwa na umri wa miaka sita, akiwa pamoja na ndugu yake wa kike aitwaye Ke'ala aliyezaliwa na baba Mjerumani Mwamerika Bw. Gary Scherzinger.
Kwa sasa Scherzinger anatembea na Lewis Hamilton, kukiwa na fununu za kusema kuwa wawili hao wataoana punde.
Kibonzo
Kibonzo, pia Katuni (kutoka Kiingereza "cartoons") au Komiki (kutoka Kiing. "comics") ni namna ya kueleza hadithi au habari kwa kutumia picha. Picha hizi mara nyingi zimechorwa ama moja-moja au mfululizo na kueleza habari kwa namna ya kuchekesha.
Majadiliano ya wahusika kwenye kibonzo huonyeshwa kwa njia za viputo vya maneno. Kuna pia viputo vya dhana vya kuonyesha fikra za wahusika.
Kibonzo huonyeshwa mara nyingi kwenye magazeti. Kuna pia vitabu vya vibonzo vilivyokusanywa au vilivyochorwa moja kwa moja kama kitabu.
Kati ya vibonzo vinavyojulikana sana kimataifa kuna vile vya Walt Disney aliyeunda Mickey Mouse na wenzake.
Siku za nyuma vibonzo vya manga kutoka Japani vimepata wasomaji wengi kati ya vijana.
Kati ya wachoraji wa vibonzo wanaojulikana katika Afrika ya Mashariki kuna Godfrey Mwampembwa anayejulikana zaidi kwa jina "Gado" akionyesha kazi zake katika Daily Nation ya Nairobi.
Daily Nation
Daily Nation ni gazeti la kila siku nchini Kenya inayotolewa mjini Nairobi kwa lugha ya Kiingereza. Inauza takriban nakala 205,000 kila siku hivyo ni gazeti lenye wasomaji wengi katika Afrika ya Mashariki.
Gazeti hili ni sehemu ya kampuni ya hisa ya Nation Media Trust na hisa nyingi zinashikwa na Shirika la Aga Khan.
Chanzo cha Daily Nation kilikuwa gazeti la Kiswahili "Taifa" lililoanzishwa mwaka 1958 na Mwingereza Charles Hayes kama gazeti la kila wiki. Kampuni yake ilinunuliwa na Karim Aga Khan IV mwaka 1959 kwa nia ya kuifanya gazeti la kila siku lililoitwa "Taifa leo".
1960 Taifa leo ilianza kupatikana kila siku. Tar. 3 Oktoba 1960 Daily Nation ilifuata kama toleo lake la Kiingereza.
Gazeti
Gazeti (kupitia Kiingereza kutoka Kiitalia "gazzetta") ni karatasi zilizochapishwa habari na kutolewa mara kwa mara ama kila siku au kila wiki; kuna pia magazeti yanayotolewa mara moja au mbili kwa mwezi tu.
Mara nyingi gazeti huwa na habari za siasa, uchumi, utamaduni, michezo pamoja na hali ya hewa na programu za TV na burudani mbalimbali kama vibonzo, hadithi an vitendawili.
Sehemu nyingine muhimu ni matangazo ya biashara ambako kampuni au watu hununua nafasi gazetini na kutangaza biashara, mikutano na mengineyo.
Pamoja na vyombo vingine vya habari kama TV, redio au blogu, magazeti yanastahili uhuru wa maoni. Lakini katika nchi nyingi serikali zinajaribu kuzuia habari zisizopendezwa nazo. Kwa sababu hii Tangazo kilimwengu la haki za binadamu ya Umoja wa Mataifa linatetea uhuru wa magazeti.
Pia kwa nchi ya Tanzania na nyinginezo vyombo vya habari vinahitaji uhuru wa kusikilizwa kwa kuunda misingi iliyo kamili katika kutetea haki zao ndipo wataweza kusikilizwa zaidi.
Chombo cha habari ni muhimu sana kwa jamii zetu za Kiafrika kwa vyombo hivi pia ndipo elimu mbalimbali hutolewa kwao. Hata hivyo magazeti yamekuwa pia chanzo kikubwa sana cha vijana kuchafuana majina na kuzushiana taarifa zisizokuwa rasmi kwa jamii, hasa pale ambapo wanakoseana heshima na kudharauliana. Jambo hili ni baya sana kwa taifa na kwa jamii kwa ujumla, kwani kukosekana kwa maadili yaliyo muhimu kwa jamii ni chanzo kikubwa cha kuonekana kuwa magazeti hayana faida kwa kizazi cha baadaye, japo magazeti ni kitu muhimu sana kwa dunia ya leo, iwe ya mtandaoni au ya kuchapishwa kwenye karatasi.
Magazeti huuzwa madukani au na wauzaji barabarani. Katika nchi nyingi kuna pia mashine zinazotoa gazeti baada ya kuingiza sarafu. Mengine huagizwa na wasomaji na kupelekwa kwao nyumbani, kwa mfano kwa njia ya posta.
Kuna pia magazeti yanayotolewa bure; gharama zao zinalipiwa na matangazo pekee.
Katika mazingira ya kisasa magazeti yanapatikana pia kwa njia ya mtandao yakionekana kwenye tarakilishi. Njia hii mara nyingi ni bure vilevile, ila kuna baadhi za magazeti yanayoweka sehemu ya makala tu mtandaoni kwa watu wote, lakini makala mengine yanaonekana kwa wasomaji waliowahi kulipa ada na kuwa na neno la siri linalowaruhusu kutazama kurasa zote.
Magazeti ya Japani huwa na wasomaji wengi kuna tatu za kila siku zinazotolewa kwa nakala kati ya milioni 5 hadi 14 kila siku. Gazeti kubwa la Ujerumani "Bild" hutoa nakala milioni 3.8 kwa siku, gazeti kubwa la Marekani "America Today" milioni mbili. Gazeti kubwa la Afrika ya Mashariki ni Daily Nation wa Kenya yenye nakala 200,000 kila siku.
Nchi nyingi huwa na magazeti kadhaa yanayouzwa kote taifani. Kuna machache yanayoandaliwa kwa solo la kimataifa hasa, kwa mfano International Herald Tribune.
Lakini kuna pia magazeti mengi yanayokusanya habari za eneo au mji fulani hasa. Mifano yake katika Afrika ya Mashariki ni Arusha Times au Coastweek ya Mombasa. Katika nchi kama Marekani au Ujerumani sehemu kubwa ya magazeti ni ya eneo au miji fulani hasa.
Magazeti huwa tena na matumizi baada ya kusomwa hasa kwa kufunga vitu sokoni au kurudishwa kiwandani kwa kutengeneza karatasi mpya.
Michael Scofield
Michael Scofield ni jina la mhusika mkuu wa tamthilia ya Kimarekani ya Prison Break. Uhusika huu ulichezwa na Wentworth Miller. Mhusika huyu humu kacheza kama ana umri wa miaka 31. Mhusika huyu anaanza kuonekana akiwa kama mtu aliyejaribu kuiibia benki ili aweze kutupwa jela ambapo kaka yake, Lincoln Burrows (Dominic Purcell), ameshikiliwa hadi hapo hukumu yake ya kifo itakapofika.
Kigezo cha mfululizo huu wa Prison Break, una husisha ndugu wawili na Michael ana fanya mpango wa kusaidia kumtorosha Lincoln kutoka kwenye hukumu yake ya kifo. Ikiwa kama sheria za uhusika mkuu, Michael amepata kucheza katika kila sehemu ya mfululizo huu mzima.
Ingawa wote Lincoln na Michael ndiyo wahusika wakuu wa mfululizo huu, lakini Michael amecheza katika sehemu nyingi sana kuliko Lincoln, ususani katika msimu wa kwanza na watatu.
Katika mfululizo, pia kunaonyeshwa mahusiano ya awali kati ya Michael na ndugu yake, na sababu zilizopelekea Michael kufikiria kumsaidia Lincoln kutoroka jela dhidi ya hukumu ya kifo. Katika sehemu za awali, yaani picha inayomwonyesha Michael akiwa mdogo, zaidi ilichezwa na Dylan Minette.
Ngome ya Yesu
Ngome ya Yesu (kwa Kiingereza: Fort Jesus) ni ngome ya kale mjini Mombasa (Kenya). Iko kwenye kisiwa cha Mombasa ikitazama mlango wa bandari ya kale.
Ilijengwa mwaka 1593 na msanifu Giovanni Battista Cairato kwa niaba ya Wareno na ilikuwa kituo muhimu cha Wareno kwenye njia ya mawasiliano kati ya Ureno na Uhindi. Jahazi zao zilipita Afrika Kusini zikapumzika kidogo Msumbiji penye ngome kubwa ya Kireno halafu ziliendelea kupitia Mombasa na kuvuka bahari hadi Bara Hindi.
Mabwana wa ngome walibadilishana.Baada ya kuondolewa na Waomani Wareno walisafiri moja kwa moja kati ya Msumbiji na Goa.
Baada ya Wareno utawala wa ngome ulipiganiwa kati ya Sultani wa Omani na maliwali wa Mombasa wa nasaba ya Mazrui waliojaribu kuendelea bila mabwana wa Omani.1856 Mombasa pamoja na Boma la Yesu ilikuwa sehemu ya usultani wa Zanzibar
1895 mji pamoja na ngome zilikodiwa na Uingereza
Waingereza walitumia ngome kama gereza.
Tangu mwaka 1958 imekuwa makumbusho ya kitaifa. Leo hii ni sehemu ya Makumbusho ya Kitaifa ya Kenya.
Kat DeLuna
Kathleen Emperatriz "Kat" DeLuna (amezaliwa tar. 17 Novemba, 1987 mjini The Bronx, New York) lakini amekulia katika moja kati ya sehemu za Newark, New Jersey. Kat ni mwimbaji wa Kimarekani mwenye asili ya Kidominika.
Wazazi wake wote wanatokea huko Dominika, mama yake, ana miliki duka la mikate mjini mwa mji wa Newark. Kwa sasa ameingia mkataba na studio ya Epic Records/GMB na studio ya Akon maarufu kama Konvict Muzik.
Konvict imetoa kile cha moyoni kwa kusema kuwa wanampango wa kuitoa upya albamu yake ya kwanza ya mwanadada huyu ya 9 Lives, lakini maelezo yake wa hivi karibuni alioyatoa kupitia mtandao wa myspace na kusema kwamba, amerejea zake studio kwa ajili ya kutoa albamu ya pili, na kupendekeza kuwa albamu ya 9 Lives haito tolewa tena, bali atashughulikia albamu mpya tu.
9 Lives
9 Lives ni albamu ya kwanza ya mwimbaji wa R&B Bi. Kat DeLuna. Albamu hii ilitolewa nchini Marekani mnamo tar. 7 Agosti 2007.
DeLuna ameshirikiana kuandika kila nyimbo na RedOne, ambaye pia ametayarisha albamu hii. Albamu ilipata kushika nafasi ya 58 katika chati za U.S. kwa bora, na kuweza kuuza nakala 11,000 katika wiki ya kwanza tangu kutolewa.
Albamu hii iliuza nakala 63,000 kwa Marekani na ikauza zaidi dunia nzima kwa kupata dola za Kimarekani ziapatazo 100,000.
Single ya kwanza kutoka katika albamu hii ni "Whine Up" ilifanya vizuri, lakini ilikuwa ikiwika kwa matumaini. Single ya pili kutoka katika ilitakiwa iwe "Am I Dreaming" ambayo tayari alishaifanyia video yake, lakini ilighailishwa kwa kufuata mdororo wa albamu.
Video yake ilipigiwa katika Jamhuri ya Dominika na inaonyesha akiwa animba wimbo huu akiwa na wachezaji kadhaa waliomzunguka huku akiwa wanapitapita katika mitaa ya Uchina. Video hii pia yaweza kuonekana kwa kupitia Youtube.
DeLuna na watayarishaji wake wameamua kuendelea na wimbo mwingine wenye spidi kubwa kama ule wa "Whine Up" kwa lengo la kuupokea ule wa "Am I Dreaming" wakaamua kuutoa wimbo wa "Run the Show" ambayo ameshrikiana na Busta Rhymes, na Don Omar ikiwa kama single ya pili. Video ya "In The End" inaweza kupatikana katika tovuti rasmi ya DeLuna ya ukurasa wa YouTube. Video ya "In The End" ilitolewa manamo tar. 1 Novemba 2008.
Mapema mwezi wa Februari katika mwaka wa 2008, albamu ilitolewa kimya-kimya katika maduka ya iTunes. Hamna sababu zilizotolewa juu ya mahondosho hayo ya albamu hii, lakini inaonekana zaidi kwa sababu albamu imetolewa upya. Lakini single ya "Whine Up" na "Run the Show" zimebaki kulekule.
Toleo jipya linategemewa kutolewa wakati wa kiangazi cha 2008 na itatolewa na studio ya Akon yaKonvict Muzik.
Toleo la Deluxe lilipangwa litolewe nchini Marekani kunako tar. 29 Julai 2008 lakini baadaye ilighailishwa kwa sababu zisizojulikana.
The Bronx
The Bronx ni moja kati ya sehemu za New York City, Marekani. Jina linatokana na Bronck's Farms, ambalo linamilikiwa na mlowezi mmoja aitwaye Jonas Bronck.
Brooklyn
Brooklyn ni moja kati ya sehemu za mji wa New York City. Daraja la Brooklyn ni daraja mshuhuri katika mji wa Brooklyn. Brooklyn ni moja kati sehemu zilizomaarufu sana.
Ueleaji
Ueleaji ni nguvu ya usukumaji juu wa giligili (yaani kiowevu au gesi) kwa gimba ndani yake. Hutokana na tofauti ya kanieneo (shindikizo) ya giligili kwenye sehemu za chini na juu za gimba.
Kani ya ueleaji juu unalingana na uzito wa giligili iliyosukumwa kando na gimba ndani yake. Kani hii inasababisha gimba kuelea au hata kupaa juu.
Ueleaji ni muhimu kwa vyombo kama boti, meli, puto au ndegeputo.
Kama gimba ndani ya giligili huwa na densiti sawa nayo linaelea tu; kama densiti yake ni kubwa linazama chini; kama densiti yake ni ndogo kushinda giligili litapanda juu kwa uso wa giligili.
Meli au boti inaelea kwa sababu jumla ya mjao wake ni nyepesi yaani densitiy a wastani ni ndogo kuliko maji. Hii ni kweli hata kama ni meli ya feleji na feleji ina densiti kubwa na kuwa nzito kushinda maji. Lakini ndani ya felejikuna nafasi kubwa ya hewa na ni wastani ya nafasi hii yote inayofanya meli kwa jumla kuwa na densiti ndogo kuliko maji hivyo inaelea.
Hali hii ilitambuliwa na mtaalamu Archimedes wa Ugiriki ya Kale na kuelezwa naye katika kanuni yake.
Eva Green
Eva Gaëlle Green (amezaliwa tar. 5 Julai 1980) ni mwigizaji filamu wa Kifaransa. Eva, alikulia mjini Paris na kuishi katika moja ya sehemu za mjini London. Eva, alishawahi kuelezewa na gazeti la Vogue kuwa yeye ana "mwonekano wa kiuaji, ana akili nyingi na pia mnyenyekevu", na pia ana sura nzuti ya kuvutia.
Huyu ni binti wa mwigizaji Bi. Marlène Jobert. Hapo awali, Green alikuwa akitumbuiza katika makumbi kadhaa kabla ya kushiriki kwa mara yake ya kwanza katika filamu ya The Dreamers (2003), ambayo imezua mabishano kadhaa juu ya mwanama huyu kuonekana akiwa mtupu katika picha zake nyingi alizofanya humo.
Alijipatia umaarufu wake mkubwa baada ya kucheza katika filamu ya Kingdom of Heaven (2005), na vilevile kucheza katika filamu ya 2006 ya James Bond maarufu kama Casino Royale, ambayo imempatia tuzo ya BAFTA. Pia amefanya shughuli za kimitindo na makampuni kadha wa kadha.
Jane Seymour
Jane Seymour OBE (jina la kuzaliwa ni Joyce Penelope Wilhelmina Frankenberg mnamo tar. 15 Februari 1951) ni wmigizaji wa filamu wa Kiingereza. Anafahamika zaidi kwa kucheza filamu ya James Bond - "Live and Let Die" na pia kucheza katika mfululizo wa kipindi cha TV cha "Dr. Quinn, Medicine Woman".
Euklides
Euklides (takr. 365 KK - 300 KK, kwa Kigiriki Εὐκλείδης, "Eukleidēs", yaani "Mashuhuri", kwa Kiingereza "Euclid") alikuwa mwanahisabati wa Misri ya Kale. Anaitwa pia Euklides wa Aleksandria ili kumtofautisha na Euklide wa Megara, akihesabiwa pia kati ya wataalamu wa Ugiriki ya Kale maana mji wa Aleksandria nchiniMisri iliundwa na Wagiriki na kukaliwa na Wagiriki hasa kwa karne nyingi, hivyo inahesabiwa zaidi kama sehemu ya utamaduni wa Ugiriki kuliko Misri.
Anaitwa mara nyingi "Baba wa Jiometria".
Habari zake hazina uhakika kamili kuhusu miaka ya maisha yake lakini anaaminiwa alitokea katika familia ya Kigiriki akaishi huko Aleksandria wa Misri.
Hakuna mengi yanayojulikana kwa hakika juu ya maisha yake. Huaminiwa ya kwamba alizaliwa Aleksandria mnamo 365 KK akapata mafunzo ya juu kwenye akademia ya Athens, Ugiriki.
Kazi yake alifanya wakati wa Farao Ptolemaio I (323 KK–283 KK) akifundisha hisabati.
Alipata kuwa maarufu kwa njia ya vitabu vyake 13 vinavyofundisha hisabati vilivyoitwa Στοιχεῖα "stoicheia" au "Misingi". Tafsiri za vitabu hivyo zilitumiwa hadi karne ya 19.
Athuman Kabongo
Athuman Kabongo aka mwanachemba ni msanii wa muziki wa hip hop na bongo flava kutoka nchini Tanzania. Anafahamika zaidi kwa jina lake la kisanii kama Dark Master. Msanii huyu antoka katika kundi la Chemba Squard au waweza sema ndiyo mwasisi wa kundi zima la Chemba Squared kutoka huko East Zoo - Dodoma, Tanzania.
Dark Master ameshatoa Album moja lakini kutokana na mfumo wa usambazaji uliopo nchini haikuweza kufanya vizuri, lakini amefanya nyimbo kadhaa ambazo zilifanikiwa kukaa kwa muda mrefu katika chati za redio na runinga mbalimbali.
Baadhi ya Nyimbo hizo ni pamoja na Shega Tu,Sema Darkie, Nimepamis Home, East Zuu FatherHip for Life, She Got Gwan (kashirikishwa na Mangwair), na nyingine kibao tu zilizofanywa na msanii huyu.
One of the secrets which makes Chamber Squard group of Dodoma improve quickly is the tendency of its members to record solo.
They only meet to compose and record whenever there is a need to do so.
Dark Master is one of the group members who are proud of their unity, especially at this time where most of the hip hop groups have split up e.g. Wanaume Family and East Coast Team.
The artiste believes in hard working and unity among the singers. Dark Master emerged in the music world in 1999 with the song `Miondoko Huru`, featuring Zahran.
``I always hate rushing into things. For eight years I have been preparing my album slowly to make it have quality,� he stresses.
Songs full of messages and strong beats from popular producers in town make his album one of the best, he says.
He revealed that he named his ten-song album �Mjukuu wa Chimwaga� to compliment Chimwaga Hall in Dodoma Region where he originates.
Other popular artistes who feature in the songs are Mr II `Sugu`, Juma Nature, Lord Eyez of Nako 2 Nako, D-Knob, GZ Mabovu, M2 The P and Fatma Kilometa.
\"As you can see, my album also insisted on solidarity among artistes in the country,� he laments.
He named some of the songs in the album as �Hip Hop for Life�, �Dabika�, �Nimepamisi Home�, �Poteza Mbaya� and �Kalimba Kibite� sang in traditional style from a Gogo tribe.
Born in Mwanga District, Kilimanjaro Region but with roots from Dodoma, Dark used to call himself a grandson of Chimwaga as he grew up and took his studies there before moving to Dar es Salaam to start his music career.
The artiste, whose real name is Athuman Kabongo, started his career while in Mazengo Secondary School between 1995 and 1998.
That was the time when he first met Ngwair, Noorah, Mez B and Tony before forming Chamber Squad.
After the completion of his Form Six education in 2002, he has been releasing one song after another.
Tayari ameshafanya videos kadhaa na zinaonekana katika local stations...his two recent videos were done by Kinye, a guy from Mwanza who owns a small video company called Kinye Media.
Darkmaster is optimistic that he is going to release his album before Mei 2011 and he sworn that he is not gonna take it to the Indians for distribution..."NITASAMBAZA MWENYEWE" he Stressed.
Miss P.
"Miss P." ni wimbo wa Cherish, ulitolewa ukiwa kama wimbo wa kwanza baada ya kufanya wimbo kwa mara yao ya kwanza na msanii Da Brat katika wimbo wake wa "In Luv Wit Chu". Wakaonekana kama wamevunja rekodi katika medani ya muziki, wimbo ulipata mafaniko kadha wa kadha, lakini albamu ya wimbo huu imetiwa kapuni kwa sababu zisizojulikana.
Single za US
Single za iTunes katika UKe
Cherish
Cherish ni kundi la muziki wa R&B, pop, na hip hop kutoka nchini Marekani. Kundi linakusanya ndugu wanne wa kike ambao ni Farrah King (amezaliwa tar. 17 Februari 1984), Neosha King (amezaliwa tar. 26 Januari 1986), na wengine mapacha ni Felisha na Fallon King (waliozaliwa mnamo tar. 5 Juni 1987). Ndugu hawa wanne wote kiasili wanatokea mjini Illinois, lakini baadaye walihamia mjini Atlanta kwa kwenda kujiendeleza kimuziki zaidi. Kundi lime saini mkataba na studi ya Capitol Records na Sho'nuff Records.
Ukulu mtakatifu
Ukulu mtakatifu au Ukulu wa Kitume ni hasa kiti maalumu alichowekewa Papa katika Kanisa kuu la Roma, ambacho ni ishara ya mamlaka ya kiaskofu ambayo Wakatoliki wanasadiki anayo ya kufundisha, kutakasa na kuongoza Taifa la Mungu kokote duniani.
Kwa msingi huo, ukulu unamwakilisha Papa kama kiongozi wa Kanisa Katoliki lote duniani na kuhusiana na dogma ya kwamba ana karama ya kutodanganyika anapofundisha "rasmi" (kwa Kilatini "ex cathedra", yaani "kutoka ukulu") kama mkuu wa kundi la maaskofu.
Sikukuu ya ukulu huo inaadhimisha kila mwaka tarehe 22 Februari kwa jina la Ukulu wa Mtume Petro, anayeaminiwa kuwa ndiye aliyewarithisha Mapapa mamlaka yake kama mkuu wa Mitume wa Yesu.
Kadiri ya Mkusanyo wa Sheria za Kanisa la Kilatini (kanuni 361), "Ukulu mtakatifu" ni jina rasmi linalotumika kuwamaanisha Papa na miundo yote inayomsaidia kuongoza Kanisa Katoliki duniani ikiwa na makao makuu mjini Roma.
Wakati Kanisa linapobaki halina Papa (kutokana na kifo au kujiuzulu), uongozi wake unashikwa na Kundi la Makardinali ambalo pia lina wajibu na haki ya kumchagua mwandamizi wake.
Ukulu mtakatifu una hadhi ya nafsi ya kisheria katika sheria za kimataifa kutokana na umbile lake, mapokeo ya historia na mahitaji ya utume wake.
Ukulu mtakatifu unawakilisha kwa pamoja Kanisa Katoliki na nchi huru ya Mji wa Vatikani (ambayo iko chini ya mamlaka yake) katika mafungamano ya kimataifa na nchi yoyote duniani na miundo ya kimataifa kama vile Umoja wa Mataifa, ambapo unatambulika kama mojawapo kati ya watazamaji wa kudumu.
Kisheria, Ukulu mtakatifu ni tofauti na Mji wa Vatikani ambayo ni nchi huru inayotawaliwa na Papa.
Eneo dogo la nchi hiyo (kilometa mraba 0.44) linadaiwa na kutosha ili kuhakikisha uhuru wa miundo ya Kanisa katika kutekeleza majukumu yake.
Mabalozi wanaowakilisha nchi huru nyingine (180, mwanzoni mwa mwaka 2013) wanatumwa kwa Ukulu mtakatifu, si kwa nchi ya Vatikani.
Kanisa kuu
Kanisa kuu ni jina la heshima la jengo la ibada la madhehebu mbalimbali ya Ukristo ambalo Askofu wa jimbo (dayosisi) fulani analitumia kwa kawaida kutekeleza kazi yake kama mchungaji mkuu wa waamini wake, kama vile kuhubiri na kufundisha Neno la Mungu, kutakasa watu kwa sakramenti na sala mbalimbali na kuwaunganisha wote katika kumfuata Yesu pamoja.
Jina hilo linashuhudiwa tayari na maandishi ya mwaka 516.
Linaitwa pia "kanisa mama" kwa sababu ni kama mama wa makanisa yote ya jimbo hilo.
Ndani yake umo ukulu, yaani kiti cha Askofu kisichopatikana katika makanisa mengine.
Kwa kuwa imani ya Kanisa Katoliki ni kwamba Papa wa Roma ni mkuu wa maaskofu wote duniani, kanisa kuu la jimbo lake ni pia kanisa kuu la Wakatoliki wote. Ndiyo sababu mlangoni mwa basilika kuu la Laterano imeandikwa kwamba ndilo "kichwa na mama wa makanisa yote ya jiji na ya dunia nzima".
Sakramenti
Sakramenti katika mapokeo na imani ya Ukristo ni ishara na chombo cha neema ya Mungu.
Jina hilo linatokana na neno la Kilatini "sacramentum" linalofanana na lile la Kigiriki "mysterion" (fumbo) .
Ni mafumbo kwa kuwa ishara ya nje (vitendo na vitu vinavyosindikizwa na maneno maalumu) zinamletea mtu neema zisizoonekana.
Wakatoliki wanasadiki zina uwezo huo bila kutegemea utakatifu au sifa nyingine ya mhudumu anayezitoa kwa mwamini. Zinatenda "ex opere operato" (kwa Kilatini "kwa tendo kutendeka").
Kwa ajili hiyo ni lazima sakramenti ziwe zimewekwa na Yesu Kristo ambaye alizikabidhi kwa Kanisa ili liendeleze kazi yake ya kutakasa binadamu wote mahali kote na nyakati zote.
Katika milenia ya kwanza, neno lilitumika kwa ibada yoyote.
Kwa mfano, Agostino wa Hippo alisema Kanisa linaishi kwa sakramenti nyinginyingi, akiorodhesha maji ya baraka, ndoa, ekaristi, mazishi n.k.
Baadaye jina likaja kutumika kwa namna ya pekee kutajia zile ibada zilizowekwa na Yesu mwenyewe, ingawa pengine linaendelea kutumika kwa maana pana ya "ishara na chombo". Kwa mfano, "Kanisa ni sakramenti ya umoja".
Kuanzia Thoma wa Akwino (karne ya 13) Kanisa Katoliki linaorodhesha sakramenti saba zilizowekwa na Yesu Kristo:
Kwa njia yake Yesu anaingia katika maisha ya binadamu ili kuwaunganisha naye hasa katika fumbo la Pasaka (yaani kifo na ufufuko wake).
Idadi hiyo ilithibitishwa na Mtaguso wa Trento katika karne ya 16.
Sakramenti tatu za kwanza ni za kumuingiza mtu katika Ukristo.
Sakramenti mbili zinazofuata ni za uponyaji wa roho na mwili.
Sakramenti mbili za mwisho ni za kuhudumia ushirika katika Kanisa na katika familia iliyo kanisa dogo.
Katika karne ya 20, hasa katika Mtaguso wa pili wa Vatikano, Kanisa Katoliki limejipanga upya katika kuhakikisha sakramenti ziadhimishwe kwa imani.
Kwa ajili hiyo linadai zitanguliwe na tangazo la Neno la Mungu ambalo zinakamilisha kazi yake zikiwa "chemchemi na kilele cha maisha yote ya Kikristo".
Makanisa ya Waorthodoksi yanakubali mafumbo hayo yote saba, ingawa hayaelekei kuyaorodhesha.
Kuanzia Martin Luther, Waprotestanti walikataa kwa kiasi tofauti mtazamo huo wa mapokeo na kuadhimisha sakramenti zile tu zilizotajwa wazi katika Agano Jipya kuwa ziliagizwa na Yesu, hasa Ubatizo na Meza ya Bwana.
Bongo kuu (kompyuta)
Bongo kuu (pia: CPU, kifupi cha Kiingereza "central processing unit") ni sehemu muhimu ndani ya tarakilishi.
Ni kweli bongo la mashine kwa sababu kila sehemu ya tarakilishi inahitaji CPU kwa njia fulani ikitekeleza shughuli zake.
Ina sehemu tatu ambazo ni muhimu kwa utenda kazi wake. Nazo ni:
Hii ni sehemu muhimu ya Bongo Kuu inayoandaa taarifa zote za kihisabati. Taarifa hizi zaweza kuwa hesabu za kujumlisha au kutoa.
Sehemu hii ya Bongo Kuu inaratibu vifaa vyote vinavyoingiza na kutoa taarifa mbalimbali katika kompyuta. Vifaa hivi vyaweza kuhusisha scrini, bao bonye, puku au kipanya, machine ya kutoa nakala, mashine ya kuingiza nakala ya taarifa kwenye kompyutya na nyinginezo nyingi.
Kwa kawaida Bongo kuu huhitaji kiasi fulani cha kumbukumbu ambayo hurahisisha uhifadhi wa taarifa mbalimbali mara zinaposubiri nafasi ya kuweza kuwekwa katika hali ya mchakato kuziwezesha taarifa hizo kutoa matokeo yaliyokusudiwa. Sehemu hii ni ya muhimu zaidi kwani hurahisisha kazi ya bongo kuu na kuiwezesha kutoa matokeo yaliyokusudiwa kwa muda mfupi kwa kupunguza umbali na muda wa kuzihusisha taarifa mbalimbali wakati wa mchakato
Bongo kuu ni kifaa muhimu na chenye gharama kubwa hivyo utenenezwaji wake ni wa gharama kubwa. Sio kila mtu anauwezo wa kuzitengeneza hivyo basi ni makampuni machache yenye uwezo wa kutengeneza. Makampuni haya yanajumisha intel, AMD, POWERPC na nyinginezo.
Upatikanaji wa bongo kuu unategemea kasi, ukubwa wa mchakato wa data, pamoja na bei na unaweza kuzinunua popote pale kwenye maduka ya spea za kompyuta. Pia unahitajika kujua muingiliano wa bongo kuu ya kompyuta unayoitumia na spea utakayoinunua kabla hauja inunua kwani haitaweza kufanya kazi ipasavyo ikiwa kutakuwa na utofauti baina ya bodi mama na bongo kuu.